Welkomswoord van die Redakteur | Maroela Media
Welkomswoord van die Redakteur
V riende, saamgeselsers, teëpraters, waarnemers
Welkom by Die Groot Debat – waar voorste menings in Afrikaans getoets en aangevul word; waar daar daagliks nuwe skrywes van bekendes en bekwames (sien hieronder) in Afrikaans verskyn; waar die stand van die samelewing en aktuele sake in ywerige oënskou geneem word uit 'n kenmerkende hoek.
Ek praat van 'n kenmerkende hoek, omdat Die Groot Debat 'n bepaalde karakter het. Wat is hierdie karakter en hoe gaan ons ons laat lei?
Die Groot Debat word geposisioneer as 'n aanlyn, Afrikaanse meningsruimte oor hoe die samelewing ingerig is, met 'n oriëntering op vryheid en gemeenskap. Dit het aktuele sowel as tydlose inhoud en vra bydraes van 'n kerngroep voorste Afrikaanse meningsvormers. Dit vergelyk met die rubriekruimtes van koerante, maar is aangepas vir 'n aanlyn-omgewing.
One het vyf waardes geformuleer waaraan ons ons bedrywighede gaan meet:
Christelike waarderaamwerk: Die Groot Debat vind binne 'n Christelike raamwerk plaas en die styl en inhoud van debatvoering sal daardeur beïnvloed word.
Individuele vryheid: dat elke mens in die eerste plek vir homself verantwoordelik is en vry van dwang behoort te wees om sy/haar roeping na te streef.
Vrye gemeenskapsvorming: dat elke mens homself in gemeenskapsverband uitleef – die hoekstene van die beskawing en 'n sinvolle lewe.
Respek aan die gesag van die tradisie: dat die bewyslas vir die verwerping van 'n gebruik of tradisie by die verwerper lê.
Balans tussen probleem en oplossing: Die Groot Debat sal altyd daarna streef om 'n balans tussen probleem en oplossing te vind. Die Debat sal nie bloot 'n kritiekforum wees nie, maar sal poog om oplossings vir probleme wat gestel word, te soek.
Hoef ons skrywers en lesers noodwendig self hierdie waardes aan te neem; en publiseer ons slegs inhoud wat hiermee in ooreenstemming is? Allermins – die posisionering en waardes is 'n beskrywing van die algemene karakter wat ons op Die Groot Debat probeer handhaaf en nie 'n persoonlike voorskrif aan ons deelnemers of lesers nie. 'n Bepaalde voorkeur aan 'n sekere denkraamwerk is natuurlik ook allermins uniek aan Die Groot Debat – dink maar aan enige koerant, blog, tydskrif, televisiekanaal en dies meer. Lees gerus meer by ons volledige waardes en redaksionele beleid.
Juis om seker te maak dat menings geweeg en getel word – ter wille van die verdieping van die gesprek – publiseer ons ook van tyd tot tyd menings wat van buite Die Groot Debat se waarderaamwerk kom.
Met die tyd sal ons die karakter van Die Groot Debat in samewerking met ons skrywers en lesers ontwikkel en opbou.
Ons het sowat 50 mense genooi om as maandelikse skrywers aan Die Groot Debat deel te neem. (Oor die volgende paar maande sal ons hierdie lys waarskynlik deurlopend aanvul.) Hulle is: Alana Bailey; André Alkema; André Duvenhage; Bennie van Zyl; Cerneels Lourens; Charl-Pierre Naudé; Chris Klopper; Danie Goosen; Danie Langner; Danny Titus; Dave Steward; Dawie Roodt; Deon Geldenhuys; Deon Opperman; Dirk Hermann; Ernst Roets; Flip Buys; Frans de Klerk; Freek Robinson; Heinrich Matthee; Henk Schalekamp; Ina Wilken; Isak Burger; Jaco Kleynhans; Jacques van der Elst; Jan Bosman; Kallie Kriel; Koos Malan; Lawrence Schlemmer; Louis du Plessis; Maretha Maartens; Michael le Cordeur; Petrus Kriel; Piet Strauss; Polla Roux; Rhoda Kadalie; Sean Else; Steve Hofmeyr; Theo de Jager; Wannie Carstens; Wikus Buys; Willie Spies.